Document ID: 32007D0680

32007D0680
L 280/27
SLUŽBENI LIST EUROPSKE UNIJE
22.10.2007.
ODLUKA KOMISIJE
od 22. listopada 2007.
o izmjeni Odluke 2006/410/EZ o utvrđivanju iznosa dostupnih EPFRR-u u skladu s člankom 10. stavkom 2., člankom 143. točkom (d) i člankom 143. točkom (e) Uredbe Vijeća br. 1782/2003/EZ i iznosa namijenjenih izdacima iz EFJP-a, te Odluke 2006/636/EZ o utvrđivanju godišnje raspodjele iznosa potpora Zajednice ruralnom razvoju po državi članici za razdoblje od 1. siječnja 2007. do 31. prosinca 2013.
(priopćena pod brojem dokumenta C(2007) 5106)
(2007/680/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 1290/2005/EZ od 21. lipnja 2005. o financiranju zajedničke poljoprivredne politike (1), a posebno njezin članak 12. stavke 2. i 3.,
uzimajući u obzir Uredbu vijeća (EZ) br. 1698/2005 od 20. rujna 2005. o potpori ruralnom razvoju iz Europskog poljoprivrednog fonda za ruralni razvoj (EPFRR) (2), a posebno njezin članak 69. stavak 4.,
budući da:
(1)
Člankom 4. stavkom 1. Uredbe Vijeća (EZ) br. 378/2007 od 27. ožujka 2007. o utvrđivanju pravila za dobrovoljnu modulaciju izravnih plaćanja predviđenih Uredbom (EZ) br. 1782/2003 o zajedničkim pravilima za programe izravne potpore u sklopu zajedničke poljoprivredne politike i o uvođenju određenih programa potpore poljoprivrednicima te o izmjeni Uredbe (EZ) br. 1290/2005, određeno je da bi Komisija trebala odrediti neto iznose kao rezultat primjene dobrovoljne modulacije i da bi ti iznosi trebali biti uvršteni u godišnju raspodjelu po državama članicama koja se odnosi na potporu Zajednice ruralnom razvoju iz članka 69. stavaka 4. i 5. Uredbe (EZ) br. 1698/2005.
(2)
Člankom 12. Uredbe (EZ) br. 1290/2005 utvrđeno je da bi Komisija trebala odrediti iznose koji su dostupni EPFRR-u, u skladu s člankom 4. stavkom 1. Uredbe (EZ) br. 378/2007 i člankom 10. stavkom 2. i člankom 143. točkama (d) i (e) Uredbe Vijeća (EZ) br. 1782/2003/EZ od 29. rujna 2003. o zajedničkim pravilima za programe izravne potpore u sklopu zajedničke poljoprivredne politike i o uvođenju određenih programa potpore poljoprivrednicima (3), i neto saldo dostupan za izdatke iz EFJP-a.
(3)
Iznosi dostupni EPFRR-u i neto saldo dostupan za izdatke iz EFJP-a moraju se utvrditi na temelju maksimalnih godišnjih iznosa koji odgovaraju financijskim godinama od 2007. do 2013.
(4)
Odlukom Komisije 2006/410/EZ (4) utvrđeni su iznosi kao rezultat primjene smanjenja izravnih plaćanja predviđenih člankom 10. stavkom 2., člankom 143. točkama (d) i (e) Uredbe Vijeća (EZ) br. 1782/2003/EZ, dostupnih EPFRR-u, i neto saldo dostupan za izdatke iz EFJP-a za financijske godine od 2007. do 2013.
(5)
Odlukom Vijeća 2006/493/EZ (5) utvrđen je iznos potpore Zajednice ruralnom razvoju za razdoblje od 1. siječnja 2007. do 31. prosinca 2013., njegova godišnja raspodjela i minimalni iznosi koje se usmjeravaju u regije prihvatljive u okviru cilja konvergencije.
(6)
Odlukom Komisije 2006/636/EZ (6) utvrđena je raspodjela po državi članici potpore Zajednice ruralnom razvoju za razdoblje od 1. siječnja 2007. do 31. prosinca 2013., uključujući u odnosu na iznos prijenosa u EPFRR.
(7)
Kao posljedica donošenja Odluke Komisije 2007/679/EZ od 22. listopada 2007. o utvrđivanju neto iznosa kao rezultat primjene dobrovoljne modulacije prema Ujedinjenoj Kraljevini za kalendarske godine od 2007. do 2012. (7), prema članku 4. stavku 1. Uredbe (EZ) br. 378/2007, iznosi dostupni EPFRR-u trebali bi se prilagoditi i dodati godišnjoj raspodjeli potpore Zajednice ruralnom razvoju za Ujedinjenu Kraljevinu.
(8)
Odluke 2006/410/EZ i 2006/636/EZ trebala bi se stoga na odgovarajući način izmijeniti,
DONIJELA JE OVU ODLUKU:
Članak 1.
Odluka 2006/410/EZ mijenja se kako slijedi:
1.
Jedini članak zamjenjuje se sljedećim:
„Jedini članak
Iznosi dostupni za proračunske godine od 2007. do 2013. Europskom poljoprivrednom fondu za ruralni razvoj (EPFRR), u skladu s člankom 10. stavkom 2. i člankom 143. točkama (d) i (e) Uredbe Vijeća (EZ) br. 1782/2003/EZ i člankom 1. stavkom 1. Uredbe (EZ) br. 378/2007, kao i neto saldo dostupan za izdatke iz Europskog fonda za jamstva u poljoprivredi (EFJP), utvrđeni su u Prilogu ovoj Odluci.”.
2.
Prilog Odluke zamjenjuje se tekstom iz Priloga I. ovoj Odluci.
Članak 2.
U tablici iz Priloga Odluci 2006/636/EZ, iznosi koji se odnose na Ujedinjenu Kraljevinu i ukupni iznosi koji proizlaze iz zbrajanja svih iznosa koji se odnose na sve države članice zamjenjuju se iznosima iz Priloga II. ovoj Odluci.
Članak 3.
Ova se Odluka primjenjuje od financijske godine 2008.
Članak 4.
Ova je Odluka upućena državama članicama.
Sastavljeno u Bruxellesu 22. listopada 2007.

Labels: 2
15
19